PRIENŲ RAJONO SAVIVALDYBĖS administracijos

socialinės paramos skyrius

Biudžetinė įstaiga, Laisvės a. 12, LT-59126 Prienai,

tel. (8 319) 61 161, el. p. soc.rupyba@prienai.lt.

Duomenys kaupiami ir saugomi Juridinių asmenų registre, kodas 288742590

________________________________________________________________________________________________

Prienų rajono savivaldybės tarybai

SPRENDIMO ,,DĖL PRIENŲ RAJONO SAVIVALDYBEI NUOSAVYBĖS TEISE PRIKLAUSANČIŲ BŪSTŲ NUOMOS RINKOS KAINA“ PROJEKTO

AIŠKINAMASIS RAŠTAS

Sprendimo projekto tikslas ir uždaviniai:

Leisti sprendimo projekte nurodytiems socialinių būstų nuomininkams nuomojamus socialinius būstus nuomotis kaip savivaldybės būstus rinkos kaina.

Lietuvos Respublikos paramos būstui įsigyti ar išsinuomoti įstatymo (toliau – įstatymas) 22 straipsnis numato asmenų ir šeimų, kuriems nuomojamas socialinis būstas, pareigas. Kiekvienais metais socialinio būsto nuomininkai Gyventojų turto deklaravimo įstatyme nustatyta tvarka privalo deklaruoti turimą turtą (įskaitant gautas pajamas). Jeigu nuomininkų už praėjusius kalendorinius metus deklaruoto turto vertė ar pajamos viršija įstatymo 11 straipsnio 3 dalyje nustatytus metinius pajamų ir turto dydžius, socialinio būsto nuomos sutartis turi būti nutraukiama. Tokiu atveju asmens ar šeimos prašymu socialinis būstas gali būti nuomojamas kaip savivaldybės būstas rinkos kaina. Tą numato įstatymo 20 straipsnio 7 dalis.

Siūlomos teisinio reguliavimo nuostatos:

Sprendimo projektas parengtas vadovaujantis Lietuvos Respublikos paramos būstui įsigyti ar išsinuomoti įstatymo 9 straipsniu, 11 straipsnio 3 dalimi, 20 straipsnio 5 dalimi, 20 straipsnio 7 dalimi ir Prienų rajono savivaldybės būsto ir socialinio būsto nuomos tvarkos aprašu, patvirtintu Prienų rajono savivaldybės tarybos 2022 m. gegužės 26 d. sprendimu Nr. T3-202 „Dėl Prienų rajono savivaldybės būsto ir socialinio būsto nuomos tvarkos aprašo patvirtinimo“ (toliau – Aprašas).

Aprašo 49.1 papunktyje numatyta, kad asmenims ir šeimoms, nuomojantiems socialinį būstą, jeigu jų Gyventojų turto deklaravimo įstatyme nustatyta tvarka už kalendorinius metus deklaruoto turto vertė ar pajamos, kurios, vadovaujantis Lietuvos Respublikos piniginės socialinės paramos nepasiturintiems gyventojams įstatymo 17 straipsniu, įskaitomos į asmens ar šeimos gaunamas pajamas, viršija įstatymo 11 straipsnio 3 dalyje nustatytus metinius pajamų ir turto dydžius daugiau kaip 35 procentais arba daugiau kaip 50 procentų, jeigu asmuo yra be šeimos ar jeigu šeimoje motina arba tėvas, globėjas (rūpintojas) vienas augina vieną ar daugiau vaikų ir (arba) vaiką (vaikus), kuriam (kuriems) nustatyta nuolatinė globa (rūpyba), ar jeigu asmuo yra neįgalusis, ar jeigu šeimoje yra neįgaliųjų, šis būstas, pateikus prašymą, nuomojamas kaip savivaldybės būstas, jeigu asmuo ar šeima Lietuvos Respublikoje nuosavybės teise neturi kito būsto.

Socialinį būstą, esantį (duomenys neskelbtini), siūloma nuomoti kaip savivaldybės būstą atsižvelgiant į Aprašo 49.1.1 papunktį, kuriame numatyta, kad jeigu asmeniui iki senatvės pensijos amžiaus sukakties yra likę 5 ar mažiau metų, asmens ar šeimos prašymu socialinis būstas gali būti nuomojamas kaip savivaldybės būstas.

Socialinį būstą, esantį (duomenys neskelbtini), siūloma nuomoti kaip savivaldybės būstą atsižvelgiant į Aprašo 49.1.3 papunktį, kuriame numatyta, kad jeigu šeima augina tris ar daugiau vaikų ir (ar) vaikų, kuriems nustatyta nuolatinė globa (rūpyba), šeimos prašymu socialinis būstas gali būti nuomojamas kaip savivaldybės būstas.

Socialinius būstus, esančius (duomenys neskelbtini), siūloma nuomoti kaip savivaldybės būstus atsižvelgiant į Aprašo 49.1.5 papunktį, kuriame numatyta, kad jeigu asmuo ar abu šeimos nariai yra pensinio amžiaus, asmens arba šeimos prašymu socialinis būstas gali būti nuomojamas kaip savivaldybės būstas.

Laukiami rezultatai:

Leidus socialinių būstų nuomininkams tuos pačius būstus nuomotis kaip savivaldybės būstus, jiems nuomos mokestis bus apskaičiuojamas pagal rinkos kainą. Nuo savivaldybės būsto nuomos sutarties sudarymo dienos bus taikomas 1,2 karto didesnis nuomos mokesčio dydis, lyginant su socialinio būsto nuomos mokesčio dydžiu.

Prienų rajono savivaldybės lėšos, gautos už savivaldybei nuosavybės teise priklausančių būstų nuomą, naudojamos būstų nuomos sutarčių įregistravimo ir išregistravimo iš Nekilnojamojo turto registro mokesčiui sumokėti, kasmėnesinėms išlaidoms už laikinai neišnuomotus butus padengti, kitoms reikmėms.

Lėšų poreikis ir šaltiniai:

Sprendimui įgyvendinti papildomos lėšos nereikalingos.

Kiti sprendimui priimti reikalingi pagrindimai, skaičiavimai ar paaiškinimai:

Prienų rajono savivaldybės taryba 2022 m. gegužės 26 d. sprendimu Nr. T3-201 „Dėl amortizacinių atskaitymų pastatų nusidėvėjimui atkurti, pataisos koeficientų, rodančių būsto būklę (nusidėvėjimą), ir rinkos pataisos koeficientų savivaldybės būsto ir savivaldybės socialinio būsto nuomos mokesčiams apskaičiuoti nustatymo“ patvirtino rinkos pataisos koeficiento R dydį, kuris naudojamas savivaldybės būsto (išskyrus socialinį būstą) nuomos mokesčio dydžiui apskaičiuoti. Nuo savivaldybės būsto nuomos sutarties sudarymo taikomas rinkos pataisos koeficientas R=1,2.

Lyginamasis variantas: nepridedamas.

Skyriaus vedėja	Sandra Mekionienė